google/wiki40b huggingface dataset:
Hesjerocken

Hesjerocken er en tre dagers utendørs non-profit rockefestival. Den finner som regel sted den tredje helgen i august. Festivalen arrangeres på Lyngåsen gård utenfor Skien og gården drives til daglig som en økologisk drevet gård med urter og sauer.
Festivalen ble arrangert for første gang i 2001, med utgangspunkt i et bryllup året før. Hele festivalen er drevet på et dugnadsbasert idealistisk grunnlag hvor hverken arrangører eller artister får betalt.
Festivalen har en undergrunnsprofil og har 300-400 besøkende hvert år. Blant artistene som har spilt der er bl.a.: Bøyen Beng, Surferosa, Ras Nas, Raggabalder, Groundation Movement, Eric Andersen, Mohammed, Tömmermenn, Lame Ducks, Kaja Bø m.fl.
DNT Ringerike

Bakgrunn

DNT Ringerike ble stiftet 3. mai 1893 av Hagbart Thisted, H. Røsseng og A. Thorne. Foreningens første navn var Hønefoss og Omegn Turistforening. Den første formann i foreningen var B. Bache. Hagbart Thisted ble utnevnt som foreningens første æresmedlem i 1933. I anledning foreningens 100-årsjubileum ble historien om foreningen utgitt i form av boken Skauleis til fjells, Ringerikes Turistforening 100 år 1893–1993.
Markus Persson

Biografi

Markus Persson vokste opp i Edsbyn i Hälsingland, der han bodde i sju år, og senere i Stockholm. Han startet å programmere med en Commodore 128 da han var sju år gammel. Han eksperimenterte mye med forskjellige «type-in» programmer og som åtteåring lagde han sitt første tekst-baserte eventyrspill. I 2005 startet Persson å jobbe som en spillutvikler for King.com, som han forlot i 2009 for å jobbe som programmerer for Jalbum. I mai samme år stiftet han spillselskapet Mojang AB. I 2010 sa Persson opp jobben sin i Jalbum for å konsentrere seg fullt om Minecraft. Mojang fikk senere flere ansatte der flere av dem var tidligere Jalbum-ansatte. I 2010 ble PayPal-kontoen hans midlertidig sperret grunnet mistenkelig aktivitet ettersom han hadde mottatt store summer på kort tid fra salget av Minecraft.
Han forlot Mojang i 2014 etter å ha solgt det til Microsoft for 2,5 milliarder dollar.
Persson har også gitt ut electronica-musikk under navnet Markus Alexei.

Minecraft

Minecraft er et 3D sandkassespill der man kan bygge og overleve i en verden laget av kuber. Minecraft har solgt over 70 millioner kopier og er ansett som en av verdens bestselgende spill. Spillet finnes til Android, iOS, Linux, Microsoft Windows, OS X, PlayStation 3, PlayStation 4, PlayStation Vita, Raspberry Pi, Wii U, Windows Phone, Xbox 360 og Xbox One.

Scrolls

Scrolls er et videospill inspirert av brettspill og samlekortspill. Spillet blir i hovedsak utviklet av Perssons kollega Jakob Porsér. Mojang ble saksøkt av Bethesda Softworks på grunn av at de mente at navnet var for likt deres spillserie The Elder Scrolls. Persson inviterte Bethesda til en Quake 3-turnering for å løse saken, noe Bethesda avslo. I 2011 bekreftet Persson via Twitter at Bethesdas søksmål skulle opp i retten. I 2012 ble det inngått et forlik mellom Mojang og Bethesda.
Norwegian Grand Prix

Norwegian Grand Prix (NGP) er navnet på de norske løpene i verdensmesterskapet i Class 1 offshore.

Båtene

Class 1 er den største klassen innen offshore båtrace. Båtene er alle katamaraner med lengde mellom 42 og 46 fot. Minimum vekt skal være 4 800 kg, og bredden er ca. 3,5 meter. De har alle 2 motorer som hver utvikler maks 930 hk. Båtene har en toppfart på ca. 250 km/t.

Arrangørbyer

NGP har vært arrangert i Arendal (siste gang 2011), Trondheim (2005) og Oslo. Larvik var planlagt som  arrangørby i 2012 under navnet Scandinavian Grand Prix, men ble avlyst grunnet manglende finansiering.

Norwegian Grand Prix - Arendal

Første gang det ble avholdt Norwegian Grand Prix i Arendal var i 1994. Det ble holdt NGP i byen hvert år frem til 2001. Løypa gikk i disse årene rundt øya Tromøy. Løypa var meget utfordrende med åpent farvann på utsiden og rolig farvann på innsiden. Dette gjorde at en oppnådde høy fart på innsiden og dramatikk på utsiden. I 1998 sank en båt mens en annen tok fyr og brant opp. Løypa ble kjørt 7 runder.
Det var opphold i Arendal fra 2001 til 2006 da NGP kom tilbake. Det ble da lagt opp ny løype, etter krav fra rettighetshaverne (IOTA). Det var ønskelig med en mere publikumsvennlig løype. Den nye løypa gikk fra Tromøysund ut Galtesund hvor båtene vendte og kjøre inn igjen. Løypa ble kjørt 13 ganger, noe som gjorde at publikum i Arendal sentrum fikk se båtene passere 25 ganger.
Det var fare for at 2009 ble siste gang NGP ble holdt i Arendal, da planleggingen av en kunnskapshavn i havnområdet hvor offshorebåtene og VIP-telt med mere er, kunne føre til at det ikke blir nok plass til NGP. Stavanger er allerede nevnt som en erstatning. Ordfører Torill Rolstad Larsen i Arendal mente at det allikevel skal være mulig å avholde fremtidige race i Arendal, på tross av utbygging av kunnskapshavnen. Tirsdag 9. september 2008 ble det kjent at NGP har skrevet en avtale med arrangørene av Offshore-VM for 5 år videre med race i Arendal, med opsjon på ytterlige 5 år.
Racet i 2009 ble holdt fra 17.- til 19. juli. Ordføreren lovet å hjelpe NGP så godt hun kan fremover. Nytt fra 2009 er at alle båtene har eksosen ned i vannet, slik at støyen reduseres fra 120 til 100 desibel.
I 2011 ble det klart at dette var siste året for Norwegian Grand Prix i Arendal, etter totalt 14 race. I januar 2012 ble det kjent at NGP var blitt begjært konkurs av Skatt Sør. Underskuddet var på over en million NOK.

Nye arrangørbyer

Larvik var planlagt som ny arrangørby fra 2012, og racet skulle skifte navn til «Scandinavian Grand Prix».  1. mars 2012 ble det kjent at Larvik ikke kunne overta racet grunnet manglende finansiering. Grimstad Powerboat Show  i Grimstad ble også spurt om å ta over racet i 2012, men takket nei på grunn av at de syntes deres eget show er stort nok.
Advokatfirmaet Grette

Anerkjennelser

Firmaet har gjennom en årrekke mottatt internasjonale utmerkelser for sitt arbeid og er rangert i Legal 500, Chambers & Partners, IFLR 1000 og IAM.

Partnere

Grette har i dag ca. 80 advokater, hvorav 27 er partnere.
USS «Fitzgerald»

USS «Fitzgerald» er en jager i U.S. Navy. Skipet tilhører Arleigh Burke-klassen. Natten til 17. juni 2017 kolliderte jageren med det filippinske containerskipet «ACX Crystal» sydøst av Yokosuka i Japan.
Hemicorythoderus

Utseende

En liten, avlang, brunsvart bille. Hodet er stort, snuten litt framskutt. Pronotum er kraftig uthulet på sidene, også bakover, i midten med en dyp midtfure som ikke når fram til forkanten. Dekkvingene er korte og hvelvede, ved roten med korte, høye lengdekjøler, også med opphøyde ribber.

Levevis

Artene er knyttet til termitter, muligens bare i slekten Odontotermes. De eter trolig på soppen som termittene dyrker i tuene sine.

Utbredelse

Arten er bare kjent fra Den demokratiske republikken Kongo.
Avosett

Utseende

Avosetten er omtrent 43 cm lang og har et vingespenn på mellom 77 til 80 cm. Et kjennetegn er det lange og tydelige oppoverbøyde nebbet. Fjærdrakten er for det meste hvit, den er svart i nakken, på hodets overside, på ryggen og en stripe på vingen. Begge kjønn har samme fargedrakt. De unge fuglene har en mer grålig fjærdrakt. Bena er lange og blåaktige.

Hekking

Reiret kan være et hull i marken, som er sparsomt innredd  med vekster, for eksempel gress.  Det kan også plasseres  på en tue. Eggleggingen skjer i slutten av april. Avosetten legger 3–5 egg som klekkes  i midten av mai . Når ungene er ruget ut  går de umiddelbart ut til vadeplassene sammen med sine foreldre. Arten er en kolonihekker  og  holder til på konsentrerte områder.
Shane MacGowan

Oppvekst

Shane MacGowans foreldre var irske, men bodde mange år flere steder i England, blant annet London og Brighton. Selv om Shane bodde hos sin mors foreldre de første seks årene i Carney, nær Nenagh i Tipperary County, har han sin aksent fra Nord-London. Han fikk fra barndommen dype røtter i irsk folkemusikk, hans mor var sanger og folkedanser og hadde jobbet som modell i Dublin, hans far var svært interessert i litteratur og skriving. 
MacGowan fikk et stipend til Westminster School, en anerkjent kostskole nær Parlamentet i London. Han ble utvist da han andre året ble tatt med hasj.

The Pogues

Da han startet The Pogues, brukte Shane MacGowan mye av sin irske bakgrunn i sangene. Han skrev om irsk nasjonalisme, irsk historie og opplevelser til irer i London og USA. Han har nevnt den irske poeten James Clarence Mangan og dramatikeren Brendan Behan som viktige for ham.
Ratchaburi kraftverk

Ratchaburi kraftverk er et varmekraftverk i provinsen Ratchaburi i det sentrale Thailand. Det har en installert produksjonskapasitet på 3645 MW fordelt på blokker á 2 x 735 MW fra 2000, samt nyere blokker på totalt 2175 MW. Teknologien er levert av MHI.
Brenselkilden er naturgass og tungolje. Anlegget ble utbygd med driftsstart for to blokker i 2000. Operatør er selskapet Ratchaburi Electricity Generating Holding plc. Anlegget har kalksteinsbasert rensing med gips som industrielt avfallsprodukt.
Give Me Your Love

Bakgrunn

Låten er komponert av Carl Lösnitz og Calle Kindbom, og var blant deltakerne i Melodifestivalen 2003. Sangen ble fremført av duoen Fame, bestående av Jessica Andersson og Magnus Bäcklund som var kjent etter å ha deltatt i talentprogrammet Fame Factory på TV4 Sverige.
«Give Me Your Love» vant sin delfinale i Göteborg og deretter finalen i Globen i Stockholm lørdag 15. mars 2003. 
Gjennom seieren i Melodifestivalen ble «Give Me Your Love» Sveriges bidrag til Eurovision Song Contest 2003 i Latvias hovedstad Riga. I Riga var Sverige det 25. og nest siste landet ut på scenen av 26 deltakere. Sangen fikk til sammen 107 poeng og endte på en femteplass. Den høyeste poengsummen kom fra Romania som ga 12 poeng. De norske tv-seerne ga 7 poeng.

Norsk harselas

Etter den europeiske finalen fikk både sangen og duoen Fame oppmerksomhet i Norge, takket være NRKs mangeårige kommentator, Jostein Pedersen. På direkten under finalen sa Pedersen at Fame hadde «mindre utstråling enn bokhyllen Ivar fra IKEA», og at «Give Me Your Love» var en «melkeblek ABBA-kopi». Kommentarene vekket irritasjon i Sverige og endte med at EBU foretok en granskning av Pedersens kommentarer, uten at det kom noen konsekvenser i ettertid.
I 2004 deltok duoen på nytt i Melodifestivalen og kom på sjetteplass med sangen «Vindarna vänder oss».

Utgivelse

«Give Me Your Love» ble utgitt av plateselskapet M&L Records.
Nord-Koreas olympiske komité

Nord-Koreas olympiske komité (eller Den demokratiske republikken Koreas olympiske komité, Chosŏn'gŭl: 조선민주주의인민공화국 올림픽 위원회) (IOC kode: PRK) er den nasjonale olympiske komiteèn som representerer Nord-Korea.
Den ble etablert i 1953 og anerkjent av Den internasjonale olympiske komité i 1957. President er Hak Son-pak, mens generalsekretær er Nam Chol-ri.
Katana

Katana (刀) var navnet på samuraienes langsverd (大刀 daitō), og var i hovedsak i bruk etter 1400, da det tok over for tachi. Katana uttales på japansk; kah-tah-nah, og har ingen flertallsform på japansk.

Katana som statussymbol

Katana er et svakt krummet enegget sverd tradisjonelt brukt av japanske samuraier, sverdet ble båret ved stikke det bak beltet (obi) med eggen opp. Selv om katanaen ble båret brukt av flere klasser av soldater, var våpenet som tilbehør til et sivilt antrekk først og fremst knyttet til samuraiene. I Edo-perioden hadde de som privilegium retten til å bære katana sammen med en kortere wakizashi (et katanalignende kortsverd) eller enda kortere tantō (kampkniv). Når katanaen ble båret sammen med en wakizashi ble de to våpnene kalt daisho, som betyr «stor – liten» og viste eierens status som samurai i det japanske samfunnet.
På grunn av den komplekse framstillingsmetoden og begrensingene som lå i japansk stål, var og er velsmidde og sterke katanablader høyt verdsatt i Japan. Flere slike sverd er bevart som nasjonale klenodier. Smiing av sverd er strengt regulert i Japan i dag, og registrerte smeder har bare lov å smi to katana- eller tre wakizashi-blader i måneden. Smeder som har mestret den tradisjonelle framstillingsmetoden utropes til levende nasjonalskatter i Japan, og sverd fra en slik mester gis som gaver til utenlandske statsoverhoder.

Tilvirkning

Katanaene var mønstersmidd, og bladet kunne være smidd sammen av opptil 16 jern- og stålstenger som ble snodd sammen i flere operasjoner. Metallet ble varmet med svak varme i to dager før de foldet det, og det kunne ta fra 8-12 måneder å lage de aller beste katanaene.
Jernforekomstene i Japan og de tradisjonelle utvinningsmetodene gjorde at stålet var relativt mye hardere, men også sprøere enn stål laget Europa. Smedene motvirket dette gjennom å smi sammen lag av jern med forskjellig hardhetsgrad slik at bladet skulle være både smidig og sterkt. Den harde eggen ble laget ved at bladet ble dekket med en blanding av leire og opphakket strå. Eggen på sverdet stakk ut av massen og når sverdet ble bråkjølt etter oppvarming ble eggen herdet. En slik egg kan slipes svært skarp, og polering/sliping av sverdene blir regnet som et eget fag i Japan. Sammen med den krumme fasongen gir det et sverd som har svært gode kuttegenskaper, selv om sverdet ikke tåler like mye belastning som tilsvarende europeiske sverd, særlig ikke fra siden.
Epixanthis

Utseende

Middelsstore gullbasser uten metalliske farger. De er farget i gult og svart, tegningene kan variere mye både mellom og innen artene.

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar.
Survakari Nunatak

Survakari Nunatak er en klipperik ås med en høyde opp mot 600 moh i øvre Sjögrenbreen sørøst i forberga av Detroit Plateau sør på Trinityhalvøya i Graham Land i Antarktis.
Nunataken er oppkalt etter det bulgarske nyttåsrritualet ‘Survakari’.
Survakari Nunatak ligger 5,66 km sør-sørøst for Seydol Crag, 4,09 km vest-sørvest for Mureno Peak, 8,2 km nordvest for Vetrovala Peak og 6,29 km nordøst for Mount Hornsby.
Fylkesvei 7694

Fylkesvei 7694 går mellom Dragnes og Lovika i Andøy kommune. Veien er 3,7 km lang.
Frem til 2019 hadde veien betegnelsen fylkesvei 972.
Fumiaki Aoshima

Karriere

Fumiaki Aoshima startet sin profesjonelle karriere i Yamaha Motors i 1987. Han har også spilt for Shimizu S-Pulse, Tosu Futures og Honda FC.
Euhylaeogena

Utseende

Bittesmå (2-3 millimeter), bredt ovale, blanke, mørke praktbiller, ofte med metallisk glans. Oversiden er fint og spredt punktert. Noen arter er kledt med lyse skjell.

Levevis

Disse små praktbillene minerer i blader.

Utbredelse

Slekten er utbredt i Amerika.
Savannah (TV-serie)

Handlingen

Serien er lagt til sørstatsbyen Savannah i Georgia og omhandler tre venninner: den rike Reese, den vakre Lane og den utspekulerte Peyton. Lane McKenzie har forlatt Savannah etter ferdig utdannelse for å bli suksessfull journalist i New York. Hun vender tilbake til bryllupet til den gode barndomsvenninnen, Reese Burton, som gifter seg med Travis Peterson. Etter at hun finner ut at hennes leilighet i New York har blitt ranet prøver Lane prøver å finne en arv – bare for å finne ut at Travis har stjålet alt. Reese finner ut at Travis har hatt en affære med ei jente han kaller "Bunny" og blir sjokkert av å finne ut at den andre hemmelige jenta er Peyton, at hun er datter av Burton-familiens stuepike og Reeses såkalte venninne. Men Peyton vil slå kloa i Reeses formue og er villig til å gifte seg for å få pengene.
Travis blir snart funnet død, og den første sesongen handler om mordmysteriet og den kommende rettssaken. Det er også en stor spenning rundt identiteten til Peytons far (som viser seg å være Reeses far, Edward, slik at Peyton and Reese er søstre).
Åse (album)

Åse er et musikkalbum med Åse Kleveland, utgitt i 1965. Dette er hennes første plate som soloartist.
FA-cupen 1922/23

FA-cupen 1922/23 var den 48. sesongen av den engelske FA-cupen. I finalen slo Bolton Wanderers West Ham United med 2–0.
Den samme finalen blir ofte kalt «White Horse Final» på grunn av politikonstabel George Scorey og politihesten Billy, som prøvde å holde menneskemengdene i ro etter at flere tusen tilskuere hadde tatt seg inn på banen før avspark. Dette skjedde fordi over 200 00 mennesker prøvde å komme inn på et stadion som var konstruert for 125 000 mennesker. Kampen ble utsatt 45 minutter.
Dette var også den aller første cupfinalen på Wembley Stadium.
Nedenes tingrett

Nedenes tingrett var en tingrett i Aust-Agder. Den ble opprettet som Nedenes sorenskriveri etter kongelig resolusjon 23. mars 1852 som en følge av omorganiseringen av sorenskriverdistriktene i Nedenes amt.  Nye Nedenes sorenskriverembete besto av tre tinglag: Åmli tinglag (tidligere under Østre Råbyggelag sorenskriveri), Øyestad tinglag (tidligere under Vestre Nedenes sorenskriveri) og Austre Moland tinglag (tidligere del av Strengereid tinglag under Østre Nedenes sorenskriveri). Ved senere fradelinger kom i tillegg Herefoss tinglag og Froland tinglag. Den nye sorenskriveren i Nedenes overtok arkivet etter sorenskriveren i Østre Råbyggelag. Fra 1. januar 1935 ble kjøpstaden Arendal lagt til Nedenes sorenskriveri som følge av at byfogdembetet ble nedlagt. Navne-endring fra Nedenes sorenskriverembete til Nedenes tingrett fra 1. januar 1992. Nedlagt og arbeidsoppgavene overtatt av Aust-Agder tingrett fra 1. september 2004.

Arkiv

Arkivet etter Nedenes tingrett og Nedenes sorenskriveri er avlevert til Statsarkivet i Kristiansand.
Samaritaine

La Samaritaine er et varehus i Paris, ved Seinen, rett bak Louvre.
Bygningen ble oppført i 1903 i art nouveau-stil. Interiøret preges av et rikt spekter av organiske former i farga glass, malte trapper og balkonger i støpejern og fliselagte veggfelt med blomstermotiver. På terrassen i 11. etasje er det en kafé med storslått utsikt.
Varehuset ble grunnlagt av familien Cognacq-Jay, som har gitt store summer til humanitære formål og dessuten var store kunstelskere. Kunsten kan beskues i Musée Cognacq-Jay i Rue Elzévir. La Samaritaine eies i dag av selskapet LVMH.
Graeme Wheeler

Utdanning og yrkeserfaring

Wheeler har en mastergrad i økonomisk teori og anvendt økonomi ved University of Auckland. 
Han begynte å jobbe i New Zealand Treasury i 1973, som rådgiver. Han jobbet der i 24 år, hvorav 4 år fra 1993 til 1997 som ekspedisjonssjef (deputy secretary) og hovedkasserer (treasurer) i gjeldsavdelingen. Fra 1997 til 2000 jobbet han for Verdensbanken, der han startet som direktør for finansielle produkter og tjenester, deretter visepresident og hovedkasserer fra 2001 til 2006, og direktør for operations fra 2006 til 2010. Han var en kandidat til å overta som leder for Verdensbanken, etter Paul Wolfowitz, men ettersom USA er største innskyter av kapital i banken, har alle presidenter vært amerikanere, og Robert Zoellick ble derfor valgt. Da han jobbet i Verdensbanken ble han tildelt World Bank Staff Association Good Manager Award. 
I 2010 begynte han å jobbe for Thyssen-Bornemisza Group, og 26. september 2012 overtok han som sentralbanksjef etter Alan Bollard.

Cricket

I 1982 spilte han én first-class cricketkamp for Wellington Firebirds.
Kuvlungene

Kuvlungene var et norsk opprørsparti som året etter Magnus Erlingssons fall i 1184 reiste seg mot kong Sverre. Navnet «kuvlunger» (av kufl, munkehette) var et spottenavn birkebeinerne ga partiet fordi dets fører Jon, som ble utgitt for å være sønn av Inge Krokrygg, hadde vært munk i Sancta Mariae kloster på Hovedøya.
Kuvlungene vant mange tilhengere i Viken og de vant trolig stor støtte balnt befolkningen på Agder og Vestlandet. De gjorde effektive streiftog både mot Nidaros og Bergen inntil det i 1188 lyktes Sverre å nedkjempe flokken og felle Jon. Det skjedde i samme periode som også opprørsflokken Øyskjeggene var aktive. Birkebeinerne påsto at Jon var en bedrager fra Bergen.
Ondskap

Ondskap er å ønske eller bevisst påføre andre motgang eller smerte, som i utsagnet: «det var gjort av ren ondskap» Ondskap er hensikten eller effekten av å gjøre skade eller ødeleggelse, vanligvis fra oppfatningen av bevisst overtredelse av en bestemt moralkode. Ondskap er vanligvis sett på som det motsatte av godhet. Det filosofiske spørsmål om hvorvidt moral er absolutt eller relativ, fører til spørsmål om ondskapens vesen (se Det ondes problem), med syn som faller i en av fire motstridende leire: moralsk absolutisme, amoralisme, relativ moralisme og moralsk universalisme. Ondskap er også forsøkt forklart innfor psykologi og religion. 
Ond bøyes ond, verre, verst. Begrepet benyttes i visse faste uttrykk, særlig i Bibelen med henvisning til det onde – djevelen – som lokker til moralsk forkastelige handlinger. Ondskap er ofte et tema eller motiv innenfor kunst, litteratur og film.
Beznau kjernekraftverk

Beznau kjernekraftverk er et kjernekraftverk som produserer elektrisk kraft i tettstedet Döttingen ved elven Aare, i kantonen Aargau i det nordlige Sveits. Dette er Sveits' tredje største atomkraftverk målt etter produksjonskapasitet. Anlegget eies av energiselskapet Nordostschweizerische Kraftwerke AG.
Det ble bygget og godkjent i perioden fra 1965 til 1969. Installert maksimal effekt er 730 MW, og årsproduksjonen i 2008 var på om lag 6,03 TWh elektrisk kraft. Anlegget har to reaktorer.
Camposiellina

Utseende

En middelsstor, avlang, blank, brun og gul trebukk. Pronotum og to tverrbånd på dekkvingene er blekgule, hodet og resten av dekkvingene kastanjebrune. Beina er lyst brunlige. Antennene er nokså kraftige og noe lengre enn kroppen. Pronotum er rektangulært, dekkvingene litt avsmalnende bakover, med markerte punktrader.

Utbredelse

Slekten er utbredt fra Costa Rica i nord til Bolivia i sør.
Pachyplectrus

Utseende

En liten (5 - 7 millimeter), oval, blank, brun bille. Arten har ingen spesielt slående, ytre kjennetegn. Dekkvingene har tre fine lengdefurer, bare den innerste som går langs sømmen går over hele lengden av vingen. Beina er kraftige gravebein. Undersiden er fint hårete.

Levevis

Arten har blitt funnet under åtsler og gulpeboller fra ugler. Den lever på tørre, sandete steder.

Utbredelse

Arten er utbredt i det sørvestlige USA (California og Arizona).
The Blind Watchmaker

The Blind Watchmaker er en bok fra 1986 skrevet av den kjente britiske biologen Richard Dawkins. Boken utgjør en argumentasjon mot kreasjonisme, spesielt argumenter om en plan i naturen. Den bygger videre på og forsvarer argumentasjonen som Dawkins førte i sin tidligere bok The Selfish Gene, som populariserte evolusjonsteoriens genetiske mekanismer. Ut fra disse forklarer han i The Blind Watchmaker hvorfor komplekse systemer i naturen kan se designet ut og hvorfor dette ikke er tilfelle.
Et nytt, oppdatert opplag ble sluppet i forbindelse med en av Dawkins senere bøker, Climbing Mount Improbable, som bygger videre på de første kapitlene i denne boken.
Kurt Thomas

NBA-karriere

Thomas har, siden han kom til NBA, spilt for åtte forskjellige NBA-klubber. Han spilte først for Miami Heat fra 1995 til 1997, men kom etter det til Dallas Mavericks. Senere har han spilt for New York Knicks, Phoenix Suns, Seattle SuperSonics, San Antonio Spurs og Milwaukee Bucks før han signerte med Chicago Bulls før 2010/2011-sesongen.
Russkijøya

Russkijøya (russisk: о́стров Ру́сский – oversatt: Russisk øy) er ei øy i Peter den stores bukt i Primorskij kraj i Russland. Øya er skilt fra Muravjov-Amurskijhalvøya og byen Vladivostok av sundet Østre Bosporos.
Innen 1889 var Russkijøya en del av forsvarsverkene til festningsbyen Vladivostok. Over en periode på mange år ble de opprinnelige trebygningene erstattet med byggverk i stein og mur. 
I 1992 sultet fire soldater som tjenestegjorde på øyas isolerte garnison i hjel, og flere titalls andre ble lagt inn på sykehus på grunn av sult og underernæring. Deres overordnede hadde i månedsvis unnlatt å sende dem matforsyninger, og saken ble en nasjonal skandale.
Den britiske avisa The Guardian rapporterte 31. januar 2007 at president Vladimir Putin utviklet planer for utbygging av øya som et stort turiststed. Det ble rapportert at planen var et svar på økende kinesisk økonomisk makt i regionen og frykt for et mulig kinesisk økonomisk hegemoni.